Diari Oficial de la Generalitat Valenciana


Sumari del DOGV 6467, del 24-02-2011 (2011/2080)

ORDRE 3/2011, de 18 de febrer, de la Conselleria d'Economia, Hisenda i Ocupació, per la qual es modifica l'annex del Reglament del Joc del Bingo, aprovat per mitjà del Decret 43/2006, de 31 de març, del Consell.
-------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2011/02/18/3/dof/vci/html**

### Dades del document

Número de DOGV
:   6467

Data del DOGV
:   24-02-2011

Secció del DOGV
:   I. DISPOSICIONS GENERALS

Número del document
:   2011/2080


Data del document
:   18-02-2011

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * joc automàtic
    * legislació
    * establiment de jocs
    * joc d'atzar

ORDRE 3/2011, de 18 de febrer, de la Conselleria d'Economia, Hisenda i Ocupació, per la qual es modifica l'annex del Reglament del Joc del Bingo, aprovat per mitjà del Decret 43/2006, de 31 de març, del Consell. [2011/2080]  
PREÀMBUL  
El Decret 43/2006, de 31 de març, del Consell, que aprova el Reglament del Joc del Bingo, modificat pel Decret 202/2008, de 19 de desembre, del Consell, establix en l'annex els percentatges de distribució de premis així com els mètodes per al seu càlcul. L'annex del Reglament del Joc del Bingo va ser modificat per l'Ordre de 4 de desembre de 2009, de la Conselleria d'Economia, Hisenda i Ocupació.  
El sector del joc del bingo està experimentant durant els últims anys una profunda transformació a causa de la creixent diversificació dels jocs d'atzar i de la necessitat constant d'adaptar el joc del bingo als nous reptes tecnològics. Tot això, obliga a realitzar un considerable esforç econòmic als empresaris d'este subsector del joc enmig d'un entorn de crisi econòmica. Per este motiu, s'estima necessari realitzar una reorganització en la distribució dels percentatges dels premis, en concret de la prima i del bingo acumulat per a aconseguir una distribució dels premis més coincident amb la realitat del sector.  
Per tot això i, fent ús de l'autorització continguda en la disposició final primera del Decret 43/2006, de 31 de març, del Consell (DOCV núm. 5237, de 10 d'abril), pel qual s'aprova el Reglament del Joc del Bingo, que faculta la conselleria competent en matèria de joc, amb un informe previ de la Comissió del Joc de la Comunitat Valenciana, a modificar l'annex del reglament esmentat,  
ORDENE  
Article únic. Modificació de l'annex del Reglament del Joc del Bingo  
Es modifiquen els apartats 1 i 3 de l'annex del Reglament del Joc del Bingo, aprovat pel Decret 43/2006, de 31 de març, del Consell (DOCV núm. 5237, de 10 d'abril), que queden redactats en els termes establits en l'annex a la present ordre.  
DISPOSICIÓ ADDICIONAL  
Única. Instruccions de compliment de la present ordre  
S'autoritza la Sotssecretaria de la Conselleria d'Economia, Hisenda i Ocupació per a dictar les instruccions necessàries per al compliment del que disposa la present ordre.  
DISPOSICIONS TRANSITÒRIES  
Primera. Detraccions a realitzar quan el bingo acumulat siga superior a 10.000 euros  
Aquelles sales de bingo que, a l'entrada en vigor de la present ordre, disposen d'una dotació del bingo acumulat, l'import de la qual en eixe moment siga superior a 10.000 euros, la diferència entre l'import esmentat i la dotació existent, passarà des d'eixe instant a incrementar l'import del premi de prima, i deixaran així mateix, de detraure el percentatge corresponent al premi de bingo acumulat, que passarà a incrementar l'import del premi de prima. Una vegada que la dotació del bingo acumulat siga inferior a l'import fixat, com a conseqüència del pagament de premis, es tornarà novament a dotar dins dels percentatges establits per a la formació del bingo acumulat fins al límit fixat, en els termes continguts en el Reglament del Joc del Bingo i el seu annex.  
Les sales de bingo hauran d'informar de la circumstància establida en el paràgraf anterior, almenys, en lloc visible del Servici d'Admissió i de la Sala de Joc.  
Segona. Cartons expedits conforme a la normativa anterior  
Els cartons expedits per la Conselleria d'Economia, Hisenda i Ocupació, les normes del dors dels quals queden modificades a l'entrada en vigor de la present ordre, seran vàlids i podran ser venuts fins a esgotar existències, encara que amb els percentatges de premis establits en la present norma.   
Les sales de bingo, mentre venguen cartons el dors dels quals no s'adeqüe als nous percentatges de premis hauran d'informar del que disposa la present ordre, almenys, en lloc visible del Servici d'Admissió i de la Sala de Joc.  
DISPOSICIÓ FINAL  
Única. Entrada en vigor  
La present orde entrarà en vigor l'endemà de la publicació en el Diari Oficial de la Comunitat Valenciana.   
València, 18 de febrer de 2011  
El conseller d'Economia, Hisenda i Ocupació   
i vicepresident segon del Consell,  
GERARDO CAMPS DEVESA  
ANNEX  
«1. Dotació de premis:  
La quantitat a distribuir en cada partida es fixa en el 63% del valor facial de la totalitat dels cartons venuts en cada partida, que es portarà a efecte de la forma següent:  
a) Al premi de Línia: 7%  
b) Al premi de Bingo: 48%  
c) Al premi de Bingo Acumulat: 1%  
d) Al premi de Prima: 7%»  
«3. Bingo acumulat:  
a) Escala de bola d'extracció:  
- Bola 40 o anterior: seixanta per cent (60%) de la dotació de borsa acumulada.  
- Bola 41: dotze per cent (12%) de la dotació de borsa acumulada.   
b) Quantitat fixada com a límit màxim per a la dotació del bingo acumulat: deu mil euros (10.000 euros)»


Còpia Permalink ELI